Къэрал къулыкъущIэр илъэгъуахэмкIэ арэзыщ
КъБР-м и Iэтащхьэ КIуэкIуэ Юрийрэ УФ-м и Президентым и лIыкIуэу Кавказ Ищхъэрэ федеральнэ щIыналъэм щыIэ Белавенцев Олегрэ республикэм и IуэхущIапIэ зыбжанэм дыгъуасэ зыщаплъыхьащ.
Ахэр щыIащ Бахъсэн къалэ щаухуа Мэкъумэш бизнес-инкубаторым. Къэбэрдей-Балъкъэрым и мэкъумэш IуэхущIапIэхэм — «Агро-Инвест», «Агрохимия», «Велес Агро», «Сады Баксана», «Отбор» ООО-хэм, нэгъуэщIхэми — къыщIагъэкIыр абдеж хьэщIэхэм къыщрагъэлъэгъуащ. Къэбэрдей-Балъкъэр къэрал мэкъумэш университетым и ректор Апажэ Аслъэн КIуэкIуэ Юрийрэ Белавенцев Олегрэ хигъэгъуэзащ еджапIэ нэхъыщхьэр зыхунэсахэм. Псом хуэмыдэу къыхигъэщащ къуалэбзухэм, псэущхьэхэм къайуалIэ узыфэхэм зэребэныну хущхъуэхэр зэгъэпэщыным зэрелэжьыр, Японием щагъэхъу бдзэжьей лIэужьыгъуэр илъэс зыбжанэ хъуауэ зэрагъашхэр, Налшык къалэ щыIэ псынэхэр хъумэным ехьэлIауэ къэхутэныгъэхэр зэрырагъэкIуэкIыр, кIэрыхубжьэрыхуншэу лажьэ IэнатIэ республикэм къыщызэгъэпэщынымкIэ проект зэрагъэхьэзырар. Апхуэдэуи абы жиIащ жэпуэгъуэм и 5 — 8-хэм екIуэкIа «Бжьыхьэ дыщафэ» урысей мэкъумэш гъэлъэгъуэныгъэм университетым и лэжьыгъэ зыбжанэ зэрыщыпхагъэкIар икIи дыщэ медалрэ щIыхь тхылърэ къызэрыщыхуагъэфэщар.
Апажэ Аслъэн къыхигъэщащ еджапIэ нэхъыщхьэмрэ Мэкъумэш бизнес-инкубаторымрэ зэрызэдэлэжьэну зэгурыIуэныгъэм Iэ зэрыщIадзар. «Ди мурадщ мыбдеж программэ хэхам тету семинархэр щедгъэкIуэкIыну, хьэрычэтыщIэ ныбжьыщIэхэр мэкъумэш Iуэхум нэхъ куууэ щыхэдгъэгъуэзэну. Студентхэм папщIэ мы IуэхущIапIэр сыт и лъэныкъуэкIи къызэгъэпэщащ: пэшышхуэхэр хэтщ, иджырей технологиехэмкIэ зэщIэузэда лабораторэ иIэщ. Шэч хэмылъу, иужьрейм мыхьэнэшхуэ иIэщ, мэкъумэш Iуэхум ехьэлIауэ къэпщытэныгъэхэр егъэкIуэкIын и лъэныкъуэкIэ», — жиIащ Къэбэрдей-Балъкъэр къэрал мэкъумэш университетым и ректорым.
Агротехнопаркым егъэджэныгъэ полигон дэтщ, абы псынщIэу къэхъу мыIэрысейхэр, жызумейхэр, мэракIуэ лIэужьыгъуэхэр зэрагъэкI IэмалыщIэхэм щыхуагъэсэнущ. IуэхущIапIэм и унафэщI Мэремкъул Арсен жиIащ ухуэныгъэ лэжьыгъэхэр мы гъэм къриубыдэу зэрызэфIагъэкIынур. «Компьютеррэ лабораторэ IэмэпсымэхэмкIэ къызэгъэпэща пэших диIэщ, зэуэ цIыхуи 100 щедгъэджэфыну классхэр зэдгъэпэщащ», — жиIащ Мэремкъулым. IуэхущIапIэр ухуэным сом мелуани 135-рэ мин 548-рэ хухахащ.
ЕтIуанэ IуэхущIапIэу здэщыIар Налшык къалэ щаухуэ Перинатальнэ центрырщ. КъБР-м ухуэныгъэмрэ псэупIэ-коммунальнэ IэнатIэмкIэ и министр Тутыкъу Анзор зэрыжиIамкIэ, ухуэныгъэм 2014 гъэм елэжьын щIадзащ, сом меларди 2-рэ мелуан 420-рэ абы хухахащ. Центрым метр зэбгъузэнатIэ мин 29-рэ къызэщIеубыдэ, гъуэлъыпIи 130-рэ зэуэ щIэхуэнущ, махуэм къриубыдэу поликлиникэ къудамэм цIыху 250-м Iуэхутхьэбзэ щыхуащIэфынущ.
Перинатальнэ центрым и ухуэныгъэр зэрекIуэкIым еплъа нэужь, Белавенцев Олег жиIащ Къэбэрдей-Балъкъэрыр Кавказ Ищхъэрэм и республикэ нэхъ пажэхэм ящыщу къызэрилъытэр, щIыналъэм зэрызиужьын IэмалыщIэхэм зэпымыууэ зэрылъыхъуэм мызэ-мытIэу гу зэрылъитар. «Си фIэщ мэхъу Къэбэрдей-Балъкъэрым мы зэманым щекIуэкI лэжьыгъэхэр республикэм щыпсэухэм я мызакъуэу, Кавказ Ищхъэрэм и щIыналъэ псоми къазэрыхуэщхьэпэнур. IэщIагъэлIхэм зэрыжаIэмкIэ, мы Перинатальнэ центрыр Урысей Федерацэм нэхъыфIу итищым яз хъунущ. Ягъэува пIалъэм фIэмыкIыу лэжьыгъэхэр мыбдеж зэрыщызэфIэкIынури нэрылъагъу хъуащ. Абы уегъэгуфIэ, сыту жыпIэмэ, апхуэдэ Iуэху щIэкIэкIэ Урысейм и щIыналъэ псори зыщытхъужыфынукъым. СызэреплъымкIэ, Къэбэрдей-Балъкъэрым и Iэтащхьэми КъБР-м Узыншагъэр хъумэнымкIэ и министерствэми Iуэхум и мыхьэнэр нэсу къазэрыгурыIуэрщ мыр къыщIывэхъулIэр», — жиIащ хьэщIэм.
КIуэкIуэ Юрий къыхигъэщащ зыхуеину псомкIи къызэрагъэпэщу, центрым цIыхухэм тэмэму Iуэхутхьэбзэ щагъуэтын зэрыхуейр.
БАГЪЭТЫР Луизэ.
